CELEX: 32016R0079
Language: el
Date: 2015-11-25 00:00:00
Title: Κατ' εξουσιοδότηση κανονισμός (ΕΕ) 2016/79 της Επιτροπής, της 25ης Νοεμβρίου 2015, σχετικά με την τροποποίηση του παραρτήματος III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

26.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 17/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/79 ΤΗΣ ΕΠΙΤΡΟΠΉΣ
   της 25ης Νοεμβρίου 2015
   σχετικά με την τροποποίηση του παραρτήματος III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 του Συμβουλίου (1), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Το άρθρο 9 παράγραφος 1 του κανονισμού (ΕΕ) αριθ. 978/2012 θεσπίζει ειδικά κριτήρια επιλεξιμότητας για τη χορήγηση δασμολογικών προτιμήσεων στο πλαίσιο του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση (ΣΓΠ+) στην αιτούσα χώρα. Για τον σκοπό αυτό, η χώρα αυτή θα πρέπει να θεωρείται ευάλωτη. Θα πρέπει να έχει επικυρώσει όλες τις συμβάσεις που περιλαμβάνονται στο παράρτημα VIII του κανονισμού (ΕΕ) αριθ. 978/2012 και στα πλέον πρόσφατα διαθέσιμα συμπεράσματα των οικείων οργάνων παρακολούθησης δεν θα πρέπει να διαπιστώνεται σοβαρή παράλειψη αποτελεσματικής εφαρμογής οποιασδήποτε από αυτές τις συμβάσεις. Η χώρα δεν πρέπει να έχει διατυπώσει επιφύλαξη με κάποια από τις οικείες συμβάσεις, η οποία να απαγορεύεται από τη σύμβαση ή να θεωρείται, για τους αποκλειστικούς σκοπούς του άρθρου 9 του κανονισμού (ΕΕ) αριθ. 978/2012, ασυμβίβαστη με το αντικείμενο και τον σκοπό της σύμβασης. Η χώρα θα πρέπει να αποδέχεται, χωρίς επιφυλάξεις, τις απαιτήσεις υποβολής εκθέσεων που επιβάλλει κάθε σύμβαση, καθώς και τις δεσμεύσεις που αναφέρονται στο άρθρο 9 παράγραφος 1 στοιχεία δ), ε) και στ) του κανονισμού (ΕΕ) αριθ. 978/2012.
            
         
               (2)
            
            
               Μια δικαιούχος χώρα του ΣΓΠ που επιθυμεί να ωφεληθεί από το ΣΓΠ+ πρέπει να υποβάλει αίτηση συνοδευόμενη από ολοκληρωμένες πληροφορίες σχετικά με την επικύρωση των σχετικών συμβάσεων, τις επιφυλάξεις της και τις ενστάσεις προς αυτές τις επιφυλάξεις που έχουν διατυπωθεί από άλλα ενδιαφερόμενα μέρη σε ό,τι αφορά τη σύμβαση και τις δεσμεύσεις που αυτή συνεπάγεται.
            
         
               (3)
            
            
               Η Επιτροπή έχει τη δυνατότητα να εκδίδει μια κατ' εξουσιοδότηση πράξη σύμφωνα με το άρθρο 290 ΣΛΕΕ για τη θέσπιση και τροποποίηση του παραρτήματος III του κανονισμού (ΕΕ) αριθ. 978/2012 με σκοπό τη χορήγηση ΣΓΠ+, προσθέτοντας την αιτούσα χώρα στον κατάλογο των δικαιούχων χωρών του ΣΓΠ+.
            
         
               (4)
            
            
               Στις 25 Μαΐου 2015 η Επιτροπή έλαβε αίτηση για μεταχείριση ΣΓΠ+ από τη Δημοκρατία της Κιργιζίας.
            
         
               (5)
            
            
               Η Επιτροπή εξέτασε την αίτηση που υποβλήθηκε σύμφωνα με τις διατάξεις του άρθρου 10 παράγραφος 1 του κανονισμού (ΕΕ) αριθ. 978/2012 και διαπίστωσε ότι η Δημοκρατία της Κιργιζίας πληροί τα κριτήρια επιλεξιμότητας. Θα πρέπει, συνεπώς, να της χορηγηθεί καθεστώς ΣΓΠ+ από την ημερομηνία έναρξης ισχύος του παρόντος κανονισμού και να τροποποιηθεί ανάλογα το παράρτημα III του κανονισμού (ΕΕ) αριθ. 978/2012.
            
         
               (6)
            
            
               Η Επιτροπή θα συνεχίσει να επανεξετάζει το καθεστώς επικύρωσης των σχετικών συμβάσεων και την αποτελεσματική εφαρμογή τους από Δημοκρατία της Κιργιζίας, καθώς και τη συνεργασία της Δημοκρατίας της Κιργιζίας με τα σχετικά όργανα παρακολούθησης, σύμφωνα με το άρθρο 13 του κανονισμού (ΕΕ) αριθ. 978/2012,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα III του κανονισμού (ΕΕ) αριθ. 978/2012, η ακόλουθη χώρα και ο αντίστοιχος αλφαβητικός κωδικός παρεμβάλλονται στις στήλες Β και Α, αντίστοιχα:
   
      
                  «Δημοκρατία της Κιργιζίας
               
               
                  ΚG»
               
            
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 303 της 31.10.2012, σ. 1.